א-זבאבדה

אַ-זַּבַּאבִּדַה (בערבית: الزبابدة), ובהגייה פלסטינית אֶ-זַּבַּאבְּדֶה, הוא כפר פלסטיני בהרי השומרון, על כביש 588, כ-10 קילומטרים דרומית לג'נין. רוב אוכלוסיית הכפר היא נוצרית. היסטוריה בכפר ובסביבתו נמצאו שרידים מתקופת הברונזה התיכונה II, תקופת הברזל I ו-II, מהתקופה הביזנטית וכן מהתקופה הממלוכית והעות'מאנית. הכפר הנוכחי הוקם בשנת 1834 בידי שלוש משפחות נוצריות-אורתודוקסיות מן הכפר טייבה, שרכשו את השטח ממוסלמים מג'נין. הכפר מוזכר בדו"ח הקרן לחקר ארץ ישראל משנת 1882 ככפר בגודל בינוני השוכן בקצהו הדרומי של שטח חקלאי מעובד, ואדי א-סלהב, ומקבל מימיו מבאר במזרח הכפר. הנציגות הקתולית-לטינית ביססה את נוכחותה בכפר בשנת 1883. לפי מפקד האוכלוסין המנדטורי מ-1922 מנה הכפר 482 תושבים: 261 נוצרים קתולים (לטינים), 83 נוצרים אורתודוקסים, 74 נוצרים אנגליקנים ו-64 מוסלמים. בסקר הכפרים משנת 1945 נאמדה האוכלוסייה ב-870 תושבים, ושטח הכפר כלל 5,719 דונמים. בשנת 1967 התגוררו בכפר 1,500 איש. בסקר הר מנשה נספרו בו 35 בורות מים – עדות לגודלו של הכפר. עיקר פרנסת התושבים מחקלאות: עצי הזית מכסים כשליש מן השטח המעובד, בשאר השטח מגדלים דגנים וירקות. בכפר ארבעה בתי ספר: בית הספר הלטיני, שבו לומדים גם ילדים רבים מכפרים אחרים, שני בתי ספר ממלכתיים (אחד לבנות ואחד לבנים) ובית הספר של האוניברסיטה הערבית-אמריקנית. בכפר מצויות חמש כנסיות ושני מסגדים. לכל זרם נוצרי כנסייה משלו: כנסייה קתולית-לטינית, כנסייה יוונית-אורתודוקסית, כנסייה יוונית-קתולית וכנסייה פרוטסטנטית. אוכלוסייה כשני שלישים מתושבי הכפר הם פלסטינים נוצרים. ראש הכפר, על פי חוק, חייב להיות נוצרי.[דרוש מקור] שונות הכפר הופיע בסרט קצר "מלח הארץ: נוצרים פלסטינים בצפון הגדה המערבית" , שבחן את חייהם של תשעה נוצרים פלסטינים המתגוררים בשומרון. הסרט הופק על ידי Salt Films, Inc., בשנת 2004, על ידי מיסיונרים פרסביטריאנים כאשר הם חיו ועבדו בכפר זבאבאדה. אדמה, חקלאות ומים שטח הכפר הוא 5,719 דונם, מתוכם 5,713 דונם משוייכים לתושבים ו-6 דונם מושע. בשנת 1945 השטח הבנוי של כפר היה כ-23 דונם, 5,577 דונם שימשו לחקלאות ו-119 דונם היו אדמות בור. אישים לפי אגדה מקומית, האם הבתולה עברה כאן עם בת דודתה אלישבע, אמו של יוחנן המטביל. במאה ה-19 התגוררה כאן האחות מארי אלפונסין דניל גטאס. קישורים חיצוניים פרטים על הכפר (בגרמנית) מידע על אתר א-זבאבדה, בארכיון המנדטורי באתר רשות העתיקות הערות שוליים